**UNGKUNSTSTIPEND 2016**

Festspillene i Nord-Norge har gjennom UngKunststipendene mulighet til å gi unge uetablerte, nordnorske kunstnere mulighet til å realisere et kunstnerisk verk.

**BEGRUNNELSE**

**Kristine Hansen (25 år)**

***Et fokus på Snefjord***

Juryen skriver:

Kristine Hansen er en slagverker og komponist som er opptatt av samiske instrumenter og samisk joik og kultur. Hennes prosjekt *Et fokus på Snefjord* henter frem igjen en utdødd joiketradisjon. Kristine vil bruke stipendiet til å komponere og fremføre fem nye stykker, der inspirasjon og kunnskap er hentet fra Ola Graffs bok *Om kjæresten vil jeg joike*. Til verket *Et fokus på Snefjord* har Kristine valgt personjoiker som gir et lite glimt til bygdelivet og miljøet i Snefjord. Juryen mener at Kristine er en svært talentfull og begavet komponist/slagverker og ønsker å gi henne UngKunststipendet for 2016. Hun leverer en grundig og reflektert prosjektbeskrivelse, og juryen har tro på at hun kommer til å nå langt som nyskapende musiker og komponist.

**BEGRUNNELSE**

**Aleksander Kostopoulos (27 år) og Jakop Janssønn (28 år)**

***Døgnrytme***

Juryen skriver:

Aleksander Kostopoulosog Jakop Janssønner musikere som spesialiserer seg på bredde, men med et sterkt fokus på egenart og eget uttrykk. Deres prosjekt *Døgnrytme* er en audiovisuell konsert der de to slagverkerne ønsker å finne ut om man kan lydfeste døgnrytmen til mennesker som lever nord for polarsirkelen og styres av ekstreme naturforhold som midnattssol og mørketid.

Juryen gir Ungkunststipendet til to fremadstormende musikere. I tillegg til å være talentfulle musikere i andre konstellasjoner ønsker juryen med stipendet å gi dem muligheten til å komponere sitt eget verk. Søkerne har levert en prosjektskisse med en spennende kunstnerisk og forskende tematikk.

Både *Døgnrytme* og *Et fokus på Snefjord* utforsker temaer som mange folk i nord kan relatere seg til, og Festspillene i Nord-Norge gleder oss til å se og høre resultatene under neste års Festspill.